戲世美
作者：鄒浩
朝代：宋

paragraphs: 楊家絕藝十六絃，公卿往往趨賓筵。
妙齡才子更豪酌，月中醉倒西湖船。
楚宮殘夢幾春曉，五陵好事猶喧傳。
只今展江嘗託足，香風带恨留苔錢。
誰令故人不他寓，朅來亭上仍秋天。
幽花脉脉鑑清潩，似與當日争蚩妍。
此心如水亦滉漾，那堪銲撥還鏘然。
驊騮夜半解歸鐙，青燈烱烱空韋編。
砧聲漁唱起何許，坐久波面生寒烟。
故應鷗鷺有深意，忽焉鼓趐鳴窗前。